La moció de censura a Badalona ja és una realitat. El PSC ha fet aquest dimecres al matí el darrer tràmit i ha registrat a l'Ajuntament el document amb les catorze signatures necessàries –les del PSC, PP i Cs– per convocar el ple d'investidura del candidat socialista, Àlex Pastor, que serà entre el 20 i el 21 de juny. Tot i que sembla que la moció de censura ja no té aturador, els socialistes alerten l'encara alcaldessa, Dolors Sabater, que encara és a temps de dimitir per aturar-la i renegociar un nou govern. El secretari d'Organització i regidor del PSC a Badalona, Rubén Guijarro, assegura que el temps de Sabater "ha acabat" i li retreu que actuï "com Rajoy" en "aferrar-se a la cadira". Sobre la composició del futur govern, els socialistes asseguren que els agradaria que fos "ampli" però reconeixen que els serà difícil incorporar-hi socis: "No ens fa por haver de governar sols. No és el que més ens agrada però ho farem". La moció de censura a Badalona ja és una realitat. El PSC ha fet aquest dimecres al matí el darrer tràmit i ha registrat a l'Ajuntament el document amb les catorze signatures necessàries –les del PSC, PP i Cs– per convocar el ple d'investidura del candidat socialista, Àlex Pastor, que serà entre el 20 i el 21 de juny. Tot i que sembla que la moció de censura ja no té aturador, els socialistes alerten l'encara alcaldessa, Dolors Sabater, que encara és a temps de dimitir per aturar-la i renegociar un nou govern. El secretari d'Organització i regidor del PSC a Badalona, Rubén Guijarro, assegura que el temps de Sabater "ha acabat" i li retreu que actuï "com Rajoy" en "aferrar-se a la cadira". Sobre la composició del futur govern, els socialistes asseguren que els agradaria que fos "ampli" però reconeixen que els serà difícil incorporar-hi socis: "No ens fa por haver de governar sols. No és el que més ens agrada però ho farem".

Summary: El PSC de Badalona registra la moció de censura i assumeix que potser hauran de "governar sols"


El ple municipal de l’Ajuntament de València ha aprovat aquest dijous retirar els honors i distincions de la ciutat atorgats en exaltació de la revolta militar que va originar la Guerra Civil, el mateix conflicte bèl•lic i la posterior dictadura. La mesura ha comptat amb el suport dels grups del govern municipal (Compromís, PSPV-PSOE i València en Comú) i Ciutadans, que ha aclarit que el seu vot favorable ha sigut “en nom de la legalitat”, remarcant els informes favorables dels serveis jurídics municipals i de la Universitat de València. Per la seva banda, el PP s'hi ha abstingut, basant-se en la seva “postura coneguda” respecte a l'anomenada Llei de Memòria Històrica.  La regidora de Cultura, Glòria Tello (Compromís) ha estat l’encarregada de presentar la moció, tot  lamentant que no hagi estat possible que tots els partits hagin anat junts en aquesta decisió. La proposta d'acord preveu la retirada de 25 honors i distincions de València, per a complir la legislació vigent pel que fa a la memòria històrica. Des de l'equip de govern, el delegat de Participació Ciutadana, Jordi Peris (València en comú), ha defensat la memòria com “un dret fonamental de la ciutadania”, i ha assegurat que “la cultura de la memòria és necessària per a una vertadera democràcia”.  Per la seva banda, la regidora Pilar Soriano ha recordat que la decisió adoptada va partir de l'alcalde Ribó quan estava en l'oposició i va plantejar la retirada del títol d'alcalde honorífic de València al dictador Francisco Franco. Finalment, la regidora de Cultura, Glòria Tello, ha assenyalat el treball “meticulós, seriós i rigorós” elaborat des del servei de recursos culturals de l'Ajuntament de València.

Summary: València retira 25 honors i distincions relacionades amb l’exaltació de la guerra civil i el franquisme


El secretari de Salut, Josep Maria Argimon, ha advertit aquest dimarts que la situació per la covid-19 "seguirà empitjorant" i ha alertat que "vindran moments molt complicats". "És una situació que ens demanarà el màxim de tothom en aquests propers dies i setmanes", ha advertit durant una roda de premsa. Ha insistit en que Catalunya no és una illa, que les dades als territoris propers empitjoren i que cal estar "molt alerta". Ha assegurat que el Departament de Salut "redoblarà l'esforç" i la "determinació" en l'estratègia de cribratges i l'ampliació de la investigació dels positius, perfeccionant el sistema de detecció i rastreig. Els casos de coronavirus aniran a l'alça els propers dies, segons Argimon, perquè això és el que indiquen "algunes prediccions" i "alguns elements de mobilitat". El subdirector general de Salut Pública, Jacobo Mendioroz ha afegit que "es creix perquè és difícil respectar les regles sempre, i per això hem de mantenir un nivell més ampli de coses que es puguin fer ja que les PCR no eviten els contagis inicials", ha explicat. Pel que fa a l’estat de l’epidèmia a cada una de les regions sanitàries de Catalunya, Argimon ha destacat que la bona notícia que s’han aixecat les mesures de restricció a la Cerdanya pel descens de la corba a l’Alt Pirineu i l’Aran. A Girona s’estan reforçant cribratges escolars a Salt i a Anglès; i sobre Lleida ha dit que té un comportament millor en aquests moments, tot i que encara s’ha de reduir la corba per sota de 100. En donar les dades per territoris han destacat la situació de les Terres de l'Ebre i en particular han parlat del brot de covid-19 en un escorxador de Padesa, que en pocs dies va passar de 80 a 300 casos. "Creiem que és un exemple il·lustratiu", ha dit Mendioroz. "És una bona prova de la capacitat infectiva del virus", ha afegit. Ha explicat que els treballadors són d'Amposta, Roquetes i Tortosa, i treballen per tallar totes les cadenes de contagi. Si no ho aconsegueixen, amb la progressió actual "en dues setmanes hi haurà més de mil casos només a les Terres de l'Ebre", ha advertit. Més cribratges a les escoles D’altra banda, Argimon també ha explicat que en les 3 setmanes de curs escolar s’han fet pràcticament 100.000 PCR a persones del cens escolar, dada que contrasta amb les 117.472 PCR que s’havien fet des de l’inici de la pandèmia fins al 13 de setembre. "Anirem pujant la intensitat de l’activitat de cerca de contactes estrets a les escoles i anirem creixent en les estratègies per trobar-los".  Ha fet un repàs sobre els cribratges escolars intensius en curs a diferents poblacions, i ha dit que s’estan fent a l’Hospitalet de Llobregat  (unes 5.000 persones), a tres escoles de Sant Adrià del Besòs (8.000 persones), a Tortosa s’hi va començar dilluns i es farà a tots els centres de la ciutat; a l’escola Escola Angelet de Mataró, i que està previst fer-ne a totes les escoles de Salt (8.000 persones). Cavalcades i castanyada "sense aglomeracions" Per Argimon preveure les mesures que es duran a terme per les Cavalcades de reis no té sentit. "Queda molt, tres mesos és una eternitat", ha exposat. Delgado ha indicat que el criteri ha de ser que "les activitats que comporten aglomeració no es poden celebrar". "Buscarem què es pot fer i què no, queda molt i tenim altres reptes pel camí", ha reblat. Per Tot Sants ha dit que a part de "les línies vermelles d'evitar les aglomeracions i el contacte físic" considera que es podran celebrar "bona part de les activitats", com per exemple anar al cementiri, sempre amb les mesures establertes. En canvi, sí que ha dit "les festes de Halloween no es poden celebrar per la limitació de sis persones". Les dues app són "complementàries però diferents" Les dues aplicacions que hi ha relacionades la covid-19 són "dues eines complementàries però diferents", ha destacat Argimon. ContacteCovid.cat es va presentar el mes de juliol i a més d'informar sobre el resultat de les proves, permet que els casos positius indiquin els seus contactes estrets. En canvi l'aplicació RadarCovid ha de permetre detectar "contactes desconeguts". El Departament de Salut ha fet un estudi sobre el percentatge de positivitat dels testos PCR en primària i secundària que mostra com "al grup més jove hi ha més freqüència de positivitat", una gradació que "també es veu entre el professorat, quan ets més jove tens més capacitat de contagi", ha indicat Argimon, que ha dit que es presentaran aquestes dades en els propers dies.

Summary: Argimon alerta que la situació per la covid-19 "seguirà empitjorant" i "vindran moments molt complicats"


El nombre de persones inscrites al Servei d'Ocupació de Catalunya en el mes de març s'ha situat en 411.461 persones, cosa que suposa 6.720 aturats menys que en el mes de febrer, l'1,61% menys, una caiguda més intensa que la registrada en l'estat espanyol, que aquest mes de març ha vist com la desocupació ha disminuït l'1,37%, unes dues dècimes per sota de Catalunya, segons les dades publicades pel Ministeri d'Ocupació i Seguretat Social. La disminució de l'atur a Catalunya aquest mes de març ha estat condicionada per la contractació del sector serveis per fer front a la campanya de vacances de Setmana Santa i suposa el major descens en un mes de març dels últims dos anys. Catalunya encadena 57 mesos de caigudes interanuals de l'atur, des del juliol del 2013. En aquest mes de març, Catalunya és la segona autonomia amb el descens més gran de l'atur de l'Estat.   El més de març, que habitualment coincideix amb la celebració de la Setmana Santa, és un mes de reducció de l'atur. En aquest mes de març, la caiguda de l'atur ha estat la tercera més intensa que s'ha registrat en aquest mes des de l'inici de la crisi. El març del 2016 es manté com el millor mes de març de la sèrie que comença el 1996, amb un descens de 10.246 persones. El segon mes de març amb la caiguda més gran va ser el 2015 (9.469).  Tots els sectors d'activitat han reduït el nombre de persones a l'atur, amb l'especial aportació del sector serveis que va restar el nombre de persones a l'atur de 6.180 desocupats. Després del sector serveis, la construcció ha estat l'activitat que més ha disminuït les llistes del SOC amb 557 persones menys, seguit d ela construcció, 445 persones menys i l'agricultura, 175 menys.  Barcelona El nombre de persones a les llistes del SOC a Barcelona es va situar al març en 300.790 persones, cosa que suposa 1.296 menys que al febrer, el 0,43% menys. En relació amb al març de l'any passat, el nombre de persones a l'atur a les comarques barcelonines es va reduir de 24.937 persones, el 7,66% menys.  Girona, la caiguda mensual més intensa en un mes de març des del 2007  El nombre de persones a les llistes del SOC a Girona es va situar al març en 38.820 persones, cosa que suposa 2.581 menys que al febrer, el 6,23% menys, el descens percentual més gran en un mes de març des del març del 2007. En relació amb al març de l'any passat, el nombre de persones a l'atur a les comarques gironines es va reduir de 3.740 persones, el 8,79% menys.  Lleida El nombre de persones a les llistes del SOC a Lleida es va situar al març en 22.245 persones, cosa que suposa 256 menys que al febrer, l'1,14% menys. En relació amb al març de l'any passat, el nombre de persones a l'atur a les comarques lleidatanes es va reduir de 1.339 persones, el 5,68% menys.  Tarragona El nombre de persones a les llistes del SOC a Tarragona es va situar al març en 49.606 persones, cosa que suposa 2.587 menys que al febrer, el 4,96% menys. En relació amb al març de l'any passat, el nombre de persones a l'atur a les comarques tarragonines es va reduir de 4.540 persones, el 8,38% menys.  Estat espanyol A l'estat espanyol, el nombre de persones inscrites als Serveis Públics d'Ocupació s'ha situat en 3.422.551 persones, 47.697 desocupats menys que al febrer, l'1,37% menys. L'atur de 3.422.551 persones és la xifra més baixa dels últims 9 anys, segons informa el Ministeri d'Ocupació i Seguretat Social.  En relació amb al març de l'any passat, la desocupació ha caigut de 279.766 persones, el 7,56% menys, també per sota de la intensitat de reducció registrada a Catalunya (7,75%).  Els contractes indefinits creixen més que els temporals  El nombre de contractes signats al març a Catalunya es va situar en 264.302 contractes, el 0,64% més que al març del 2017. D'aquests contractes, 223.008 unitats van ser temporals, el 84,38% del total celebrats, el 0,59% menys que al març del 2017.  El nombre de contractes indefinits es va situar al març en 41.294 unitats, el 7,86% més que al març del 2017 i van suposar el 15,62% del totals signats.  Cobertura social del 59,72% al febrer El nombre de persones que al febrer van rebre algun tipus de prestació econòmica mentre estaven a les llistes de l'atur es va situar en 249.717 persones, el 59,72% del total (418.181).  Les persones que rebien la prestació contributiva de l'atur es va situar en 128.090 persones de les 418.181 persones que hi havia a les llistes del SOC al febrer, el 30,63%.

Summary: L'atur baixa de 6.720 persones al març a Catalunya i situa el nombre de desocupats en 411.461


El Festival Internacional de Màgia de Badalona – Memorial Li-Chang ha tancat la seva 20a edició amb un 100% d’ocupació en els espectacles de sala. En total, més de 4.000 espectadors han assistit als espectacles i activitats programades en els diferents espais de la ciutat. El certamen ha combinat enguany propostes "arriscades" internacionals amb altres "innovadores" d'artistes locals. Aquesta edició ha inclòs entre els seus plats forts, les actuacions del Mag Marín, el mag Woody Aragón, els portuguesos Tá na manga, el finlandès Marko Karvo, així com l'espectacle 'Confidències d'un prestidigitador' del director del festival, Enric Magoo, qui ha celebrat els seus 40 anys de professió.

Summary: El Festival de Màgia de Badalona tanca la 20a edició amb més de 4.000 espectadors


Els centres comercials de Tarragona han tornat a obrir portes aquest dilluns, un cop la ciutat ha entrat en la fase dos de la desescalada. Des de primera hora del matí hi ha hagut un degoteig constant de clients, però en cap moment hi ha hagut cues o aglomeracions i l'aforament reduït que s'ha decretat ha estat suficient per absorbir la demanda. Els empresaris esperen que les mesures de seguretat que han adoptat permetin que els consumidors tornin a tenir confiança per tornar als establiments. Els clients, per la seva banda, han aprofitat el matí per fer compres endarrerides o canviar productes que han adquirit per internet durant el confinament. Els dos centres comercials del centre de la ciutat, el Parc Central i el Corte Inglés, han reobert a primera hora del matí sense un gran volum de clients. Amb el pas de les hores diferents persones han anat accedint a les instal·lacions, amb respecte i paciència per les noves mesures de seguretat, ben visibles en tots els espais. Només entrar, obligació de rentar-se les mans amb gel hidroalcohòlic i de dur la mascareta posada. Al Parc Central, per exemple, els passadissos s'han senyalitzat perquè siguin d'una única direcció, marcant un recorregut per l'establiment. I en cada botiga, mesures particulars, en funció del tipus de comerç. La situació és força similar al Corte Inglés, que en el cas dels passadissos, per exemple, s'ha optat per col·locar menys productes i fer els espais més amplis, amb l'objectiu que es pugui garantir millor la distància de seguretat. "És un dia fantàstic, és com una nova inauguració", ha apuntat Valentí Muñoz, director del Corte Inglés de Tarragona, el primer de la firma que reobre a tota Catalunya. Muñoz ha indicat que "les mesures de seguretat han vingut per quedar-se", com a mínim fins que hi hagi una vacuna o fins que la ciutadania recuperi la confiança. En aquest centre han previst mesures especials per garantir la desinfecció de la roba, com ara aplicar-li un vapor especial, o la instal·lació de cabines amb llum ultraviolada, que permeten netejar els articles en quinze minuts.  L'emoció també ha estat present al Parc Central. Ramon Romero, franquiciat del restaurant KFC, ha indicat que han estat uns mesos "d'incertesa" i d'adaptar-se "als decrets i als ERTO". "Amb molta paciència i tenacitat hem pogut passar-ho", ha indicat. En el cas del seu negoci la reobertura ha estat molt ràpida i ha destacat la tasca dels seus empleats, que han adaptat el local a la nova realitat, amb menys aforament i noves mesures higièniques, en poc més d'un dia. Tot i això, Romero ha comentat que confien facturar "entre un 60% i un 70% quan la gent perdi una mica la por". També ha exposat que confia en l'arribada de turistes a l'estiu per estabilitzar les vendes a nivells similars als de l'any passat. Una facturació que en els darrers mesos, tot i la reducció, s'ha sostingut en les comandes a domicili. En aquest aspecte la situació és similar a la del Corte Inglés, que ha mantingut oberta la secció d'alimentació durant tot l'estat d'alarma. Muñoz ha concretat que en aquests articles les vendes s'han incrementat i que els enviaments a domicili i les compres fetes en línia per recollir amb el cotxe s'han disparat. "Teníem una mitjana de 60 comandes al dia i s'han multiplicat per cinc", ha assenyalat. Més complicat ho han tingut les botigues que no han pogut dur a terme aquestes vendes, com ha assenyalat la directora de la botiga d'Ives Rocher al Parc Central, Ruth Barceló. "Teníem molta incertesa de com aniria tot i de quan podríem tornar a obrir. Ens hem reincorporat tota la plantilla i de moment tot està anant bastant bé", ha apuntat. Compres endarrerides i canvis Els clients, per la seva banda, han aprofitat la primera jornada per fer compres endarrerides, especialment de roba, i devolucions de productes que en les darreres setmanes han adquirit per internet. "No he comprat roba per internet, i com que amb el confinament la majoria ens hem engreixat, he vingut", ha explicat Fanny, una clienta del Corte Inglés. També tenia certa necessitat de comprar roba Gaspar González, que ha aprofitat el matí per anar al Parc Central amb la família. "Durant aquests mesos hem comprat per internet i hem aprofitat la poca roba que els hi quedava a les nenes, que creixen encara que estiguin confinades", ha exclamat.  Amb un caràcter més lúdic s'ho han pres Carla i Clara, dues amigues que tenien "moltes ganes" de poder trepitjar de nou un centre comercial. Han comentat que prefereixen anar físicament a la botiga enlloc de comprar en línia per la possibilitat d'emprovar-se la roba, però han lamentat que "a la web hi ha moltes coses que després a la botiga no hi són".

Summary: Els centres comercials de Tarragona reobren amb un degoteig constant de clients


"Si el juny deixa de ploure a mitjans de juliol podem tenir problemes" segons ha exposat el director general de Prevenció, Extinció d'Incendis i Salvaments, Manel Pardo, en declaracions a l'ACN. "Si va plovent continuadament un cop per setmana" Pardo diu que "la situació seria molt favorable", però si deixa de fer-ho, les plantes del sotabosc que han anat creixent poden afavorir la propagació ràpida dels incendis. Entre altres novetats, enguany els Bombers de la Generalitat disposen d'un nou equipament en un helicòpter que permetrà "fer un tall vertical per determinar les zones més perilloses" en els incendis de sisena generació, que són els més preocupants perquè "no es poden apagar" amb els recursos actuals.

Summary: El director de Prevenció i Extinció d'Incendis avisa: "Si el juny deixa de ploure al juliol podem tenir problemes"


El Grup de Dones de Lleida ha presentat aquest dimarts al matí al registre de la Paeria i de la delegació del Govern 1.039 signatures que han donat suport a la demanda de creació d'un centre d'acollida d'urgència per a dones i infants en situació de violència masclista. L'associació feminista reclama la creació del centre des de fa tres dècades i demana que es faci en un format públic i amb professionals qualificades per poder atendre a les dones i als seus fills que davant la gravetat de les agressions han d'abandonar casa seva. En aquest sentit, han criticat la ''mala gestió realitzada amb Dona Samaritana on es va posar de manifest la manca de voluntat política''. Durant tres setmanes del mes de juny Dones de Lleida ha fet taules informatives al carrer i ha fet arribar el manifest i la informació a les vocalies de dones de les associacions de veïnes i als moviments socials de la ciutat. El dia 29 l'organització va fer una concentració davant la paeria, on unes 200 persones van reclamar responsabilitats al regidor de Serveis Socials. Les feministes consideren que la gestió d'un centre d'acollida ha d'estar lluny d'ideologies que neguen la igualtat i fomenten la violència masclista. El centre d'allotjament és d'urgència, per a 15 dies abans les dones no són derivades a cases o pisos de la Generalitat, i és d'obligat compliment que l'Ajuntament ofereixi aquest servei, segons indica l'associació. En aquest sentit, Dones de Lleida creu que ''davant la mala gestió realitzada amb Dona Samaritana es va posar de manifest la manca de voluntat política per a unes polítiques de drets socials i d'igualtat adreçades a les dones''. És per això que ara creuen que cal crear un centre que garanteixi drets, protecció i atenció de qualitat, i que cal fer-ho des de l'administració, ''no tornant a oferir la violència masclista com un negoci per a organització religioses i empreses que no han vetllat pel benestar de les dones i els infants i la Paeria no ha exercit el control i el seguiment''.

Summary: Més de mil signatures a Lleida per a la creació d'un centre d'acollida d'urgència per a dones en situació de violència


L'expresident Jordi Pujol ha sortit del seu despatx a Barcelona poc després de dos quarts de tres d'aquest migdia després que els agents de la policia espanyola han escorcollat les dependències per ordre de l'Audiència Nacional. "Sento molt tot això que està passant", ha declarat l'expresident davant els mitjans de comunicació que l'esperaven a la sortida del seu despatx, al carrer Calàbria. Una estona abans, al voltant d'un quart de dues, els agents de la UDEF havien sortit amb dues caixes procedents del registre d'aquest despatx de l'expresident. Els agents han registrat des de primera hora d'aquest dimecres cases i despatxos de Jordi Pujol i el seu fill hores després el jutge hagi decretat presó incondicional per a Jordi Pujol Ferrussola.

Summary: L'expresident Pujol: "Sento molt tot això que està passant"


El Partit Demòcrata estrena aquest dissabte un nou web més accessible i eficient en la gestió de dades. El nou portal –al mateix enllaç http://www.partitdemocrata.cat – està adaptat a tots els dispositius i aposta per una navegació "més fàcil, còmoda i intuïtiva". Segons la formació, el web treballa amb dades intel·ligents, fet que permet mesurar la interacció dels usuaris, el rendiment del contingut i l'anàlisi de dades creuades entre continguts, fidelització, captació i horaris de publicació. Entre els seus avantatges, també hi ha un major coneixement dels públics i la possibilitat de segmentar les comunicacions per tal que el seu impacte sigui més eficient. En relació a la gestió de les dades, el web compleix amb la nova normativa europea de protecció de dades i unifica en una sola base de dades tota la informació per tal de vincular totes les funcionalitats de comunicació. A més, el domini també compta amb un apartat de transparència, on s'hi poden trobar documents programàtics i organitzatius del partit. Des del punt de vista intern, el nou web també és més eficient ja que automatitza processos i presenta una interfície senzilla per poder editar sense codi o manuals complicats, afavorint així l'autogestió, però sense renunciar a funcionalitats avançades com ara la segmentació de continguts o la personalització de l'experiència de navegació.

Summary: El Partit Demòcrata estrena web més accessible i eficient en la gestió de dades


L'Ajuntament de Sant Sadurní d'Anoia (Alt Penedès) ha creat el 'Cavamarket', una breu fira de caves per impulsar la venda d'aquest producte a les portes de les festes de Nadal. L'esdeveniment se celebrarà el 10 de desembre, entre les 10 h i les 15 h, i s'hi preveu la participació de 24 elaboradors, la majoria de la vila, considerada la 'Capital del Cava'. La regidora de Turisme i Promoció Econòmica, Maria Rosell, ha destacat aquest dimarts que la fira es planteja també com un nou reclam per oferir paquets turístics. Rosell ha admès que en aquesta primera edició hi manca la participació dels organismes del sector, com patronals i la DO Cava, però confia incorporar-los de cara a l'any vinent.

Summary: Sant Sadurní crea el 'Cavamarket', una fira per impulsar la compra de cava just abans de Nadal


La DO Cava va tancar el 2018 amb un augment del consum al mercat exterior, en contrast amb l’estabilitat del mercat interior. Segons les dades presentades aquest dimarts, l’últim any es van produir 244,5 milions d’ampolles (-3,2%) per valor de 1.146 MEUR. D’aquestes ampolles, 165 milions es van vendre i consumir a l’estranger (+1,8%). En canvi, pel que fa al cava que es va quedar al mercat nacional, la xifra d’ampolles va caure un 12% però el consum va créixer un 0,3%. La DO Cava atribueix la caiguda al fet que els cellers tenien acumulada una gran quantitat d’estoc del 2017. Segons el Consell Regulador, aquell any hi va haver unes “expectatives massa optimistes” que es van torçar amb el boicot derivat de la situació política de la tardor. En el cas concret de les exportacions, durant el 2018 es van vendre a l’estranger més de 165 milions d’ampolles, les quals suposen un 1,8% més en volum i un 4,3% més en valor, si es compara amb el 2017. Es tracta, segons la DO Cava, de xifres “històriques”, que signifiquen un creixement del 25% en comparació a fa deu anys enrere. “El cava s’ha fet un lloc als mercats exteriors, gràcies, en part, a un creixement del consum dels escumosos a nivell internacional. Això és positiu”, ha apuntat el president de la Do Cava, Javier Pagès, que ha remarcat que “el cava n’està traient profit com a un dels principals operadors del sector”. Per països, Alemanya, Bèlgica, Estat Units i el Regne Unit van aclaparar bona part de les exportacions: als quatre països s’hi van distribuir més de 102 milions d’ampolles.  De fet, del conjunt d’exportacions, 115 milions van anar a parar a la Unió Europea (un 47% del total del cava produït al cap de l’any), mentre que prop de 50 milions es van distribuir a altres països (un 20%). La DO Cava matisa les xifres històriques del consum intern La presentació de resultats de la DO Cava d’aquest dimarts ha estat la primera de la nova junta encapçalada per Javier Pagès. A diferència d’altres exercicis, l’actual presidència ha volgut matisar la metodologia que utilitzava la junta sortint a l’hora de xifrar el mercat interior. Si antigament es comptabilitzaven com a venudes a l’estat espanyol totes aquelles ampolles que no es distribuïen a l’estranger, ara la junta ha matisat que hi ha una part d’aquest cava que realment no es ven i roman en estoc. L’actual junta ha assenyalat aquesta matís per explicar que el nombre d’ampolles del mercat intern va caure un 12% el 2018 però, en canvi, el consum va créixer un 0,3% i el valor facturat va pujar un 2,9%. Segons Javier Pagès, la producció d’ampolles va ser substancialment inferior “perquè als cellers hi havia més producte acumulat de l’últim any”.  La DO atribueix aquest estoc al boicot provocat per la situació política, amb el referèndum de l’1-O i l’aplicació de l’article 155 de la Constitució. Tot i la davallada en producció destinada al mercat interior, Pagès ha insistit en posar en valor el lleuger augment del consum i ha afegit que el primer trimestre del 2019 està sent positiu: entre gener i març, les ampolles destinades a l’estat espanyol han crescut un 33,4% en comparació al mateix període de l’any passat. Es manté la tendència alcista dels productes Premium D’altra banda, la DO Cava ha remarcat aquest dimarts que la venda de les ampolles de cava Premium –Reserva, Gran Reserva i Paratge Qualificat- va continuat creixent per damunt de la mitjana del sector, amb un augment de més del 20% en comparació al 2017. “Això demostra que l’amant del cava està demanant, cada cop més, vins escumosos de prestigi”, ha apuntat el Consell Regulador, tot celebrant que aquests productes van representar més del 13% de la producció total del cava. En paral•lel, el Consell Regulador també ha destacat l’increment de vendes del cava ecològic. Si bé continua sent una representació minoritària dins el volum total d’ampolles del 2018 –només 10,4 milions dels 244,5 de l’últim any van ser ecològiques-, l’elaboració ecològica va créixer un 76%.

Summary: El consum de cava puja al mercat exterior però s’estanca a l’interior, on hi ha acumulació d’estoc


El grup taronja també sol·licita que es convidi a entitats com Creu Roja i Càritas ACN Barcelona.-L'oposició està decidida a treballar per un Pacte per Barcelona però avisa al govern d'Ada Colau que és "urgent" començar a prendre decisions i no deixar ningú fora. Concretament, Cs, el PP i Barcelona pel Canvi han coincidit a queixar-se que en la primera reunió de la taula de ciutat hi faltessin alguns actors. Ciutadans ha demanat que s'integrin a la taula el Gremi de Restauració, Barcelona Oberta o entitats com Creu Roja, Càritas o Cocarmi. El PP no entén per què no s'ha inclòs "el sector del turisme" i s'ha queixat que hi falten representants del món financer, immobiliari o de la construcció. Barcelona pel Canvi també ha apuntat que falten sectors del comerç i del món de la salut. De la seva banda, el primer tinent d'alcaldia Jaume Collboni ha defensat que les mesures que s'han anat prenent han estat "contrastades" amb grups d'interès i sectors afectats i ha garantit que així es continuarà fent. Ha afegit que això "no és incompatible" amb desenvolupar el pacte, que ha assegurat que té una actitud "d'obertura i flexibilitat". Des d'Esquerra, Ernest Maragall, ha celebrat que es fes la primera reunió dimarts i ha assegurat que el consistori té ara "un punt de partida establert" i ha demanat més incidència en l'educació i la cultura.  Al seu torn, Junts per Catalunya, ha lamentat que el document presentat pel govern és "molt decebedor" i ha demanat saber qui integrarà els grups específics de treball articulats al voltant de la taula de ciutat així com quin serà el guió i el mètode de treball. Elsa Artadi ha insistit en que cal "urgència" en les mesures i ha dit que no poden esperar a tenir-les "a finals de juliol". A més, ha destcat que cal que l'executiu municipal "lideri" i ha posat com a exemple que es podria fer enquestes al teixit productiu.   Des de tots els grups de l'oposició, però, s'ha mostrar predisposició per treballar. Segons Luz Guilarte (Cs), el Pacte per Barcelona ha de ser "ambiciós i transversal" i representar a "la majoria dels barcelonins". Per la seva banda, Manuel Valls (BCanvi) ha demanat "aprofitar la situacio" per fer un projecte "comú" de reconstrucció i ha dit que la ciutat necessita el "lideratge" de Colau. Amb tot, també ha avisat que la crisi no ha de ser una "ocasió per imposar idelogies" al voltant d'un nou model de ciutat.   "Posarem el millor de nosaltres mateixos per proposar i arribar als acords necessaris", ha dit Oscar Ramírez (PP). A més, ha celebrat el plantejament d'adaptar les finances municipals i "l'impuls de la col·laboració públic-privada".

Summary: Cs, PP i BCanvi demanen al govern de Colau que integri en la taula de ciutat més agents del comerç i el turisme


Unió de Pagesos ha proposat al Ministeri d’Agricultura que les noves autoritzacions de plantació de vinya es reparteixin de manera proporcional entre les comunitats autònomes per evitar que s’acabin concentrant en un sola zona. El sindicat considera que, si no es pren aquesta mesura, podria haver "un augment desproporcionat del potencial productiu", alhora que es "distorsionaria el mercat i es provocarien excedents". UP, juntament amb Unió d’Unions, va traslladar aquesta demanda de regionalització de les noves autoritzacions en una reunió mantinguda la setmana passada la seu del Ministeri amb Fernando Miranda, director general de Produccions i Mercats, i Fernando Burgaz, director general d’Indústria Alimentària. Al mateix temps, segons informa el sindicat en un comunicat, Unió de Pagesos també va demanar al Ministeri d'Agricultura que prioritzin com a beneficiaris preferents en la concessió de les noves plantacions tant els joves agricultors que s’incorporen al camp, com els viticultors que inverteixin en redimensionar les seves explotacions. Alhora, els va instar a limitar el màxim d’hectàrees d’autorització per explotació. El sindicat va sol·licitar als responsables del Ministeri l'ampliació del termini de sol·licitud de noves plantacions de vinya, que acaba el proper 15 de març, per tal de fer-ho coincidir amb el període en què es tramita la sol·licitud de les ajudes associades a la Declaració Única (DUN). Unió de Pagesos, que ja va presentar al·legacions a l’esborrany de resolució d’autoritzacions de vinya, considera que s’hagués pogut arribar a l’1% màxim que estableix la reglamentació comunitària, ja que, amb el nou sistema autoritzacions, desapareix tant la possibilitat de transferir drets entre viticultors com l’accés a les reserves regionals de drets de replantació. Davant aquest fet, apunta el sindicat, és "molt probable" que es perdin un gran nombre d’autoritzacions i, per tant, els viticultors tinguin dificultats per accedir-hi.

Summary: UP demana a l'estat espanyol que reparteixi proporcionalment entre comunitats les noves autoritzacions per plantar vinya


Els Mossos d'Esquadra van detenir aquest dimecres el cunyat de l'home desaparegut dilluns a Albesa com a sospitós de la seva desaparició i, ara, presumpte homicidi, segons ha pogut saber l'ACN. El detingut és Josep P., de 47 anys, un conegut empresari càrnic que està previst que passi a disposició judicial aquest dissabte. Es dóna la circumstància que aquest divendres, ha aparegut dins el maleter d'un cotxe aparcat a al barri d'Hostafrancs, a Barcelona el cadàver d'una persona en avançat estat de descomposició. Segons fonts consultades per l'ACN el cos seria el del desaparegut, d'Eduard A., tot i que el seu avançat estat de descomposició dificultarà la confirmació de la identificació. El cotxe on s'ha trobat el cadàver, però, coincideix amb la descripció del vehicle en el qual es va veure per última vegada Eduard A., a Albesa (Noguera), dilluns passat a la tarda. L'Alfons Llaveria, amo del restaurant El racó de l'Alfons, al mateix carrer Béjar, ha explicat als mitjans que ha notat des de quarts de nou del matí una forta olor al carrer. Pensava que era peix podrit o fruit de l'habitual 'botellot' que es fa a la zona, propera a una discoteca. Ha vist una taca prop d'un Volkswagen Golf de color gris, molt nou i amb la matrícula d'un concessionari de Lleida. Ha intentat netejar la taca amb aigua i lleixiu, però no marxava. Per això ha avisat els serveis municipals de neteja, que han descobert que el maleter del cotxe gotejava un líquid vermellós per sota. Per això, cap a les 12 del migdia han avisat els Mossos d'Esquadra, que han descobert un cadàver al maleter. El cotxe portava una multa d'aparcament des del passat dilluns, dia 19, just el dia que va desaparèixer Eduard A.

Summary: Detenen el cunyat de l'home desaparegut dilluns a Albesa i trobat mort dins d'un maleter a Barcelona


Els dos professors que exercien de mediadors en el conflicte entre els estudiants que okupen el despatx del rector de la Universitat de Lleida (UdL) i el rectorat, Estanislau Fons i Manel López, han abandonat la negociació, segons han informat ells mateixos a través d'un comunicat on consideren que la seva funció ''no té possibilitats d'èxit''. Després de redactar un document que podia servir de base per a la negociació, segons ha explicat el vicerector Jesús Avilla, l'Assemblea de Lletres estava d'acord a negociar un dels punts claus d'aquest, que és el ''respecte al lliure exercici de les activitats docents'' i per tant a què la subdelegada del govern espanyol a Lleida, Inma Manso, pugui continuar fent classes. Això no obstant, l'Assemblea d'Okupació es nega a acceptar aquest punt segons el vicerector que també ha dit que es convocarà un consell de govern extraordinari per avaluar la situació. L'okupació va començar el dia 17 de maig.

Summary: Els mediadors en l'okupació del rectorat de la UdL abandonen la negociació


El nombre de persones sense feina a la demarcació de Lleida el tercer trimestre s'ha situat en 18.100 persones, 4.500 menys que el segon trimestre, el 19,91% menys, segons l'Enquesta de la Població Activa (EPA). En relació amb el tercer trimestre de l'any passat, a Lleida el nombre d'aturats ha disminuït de 6.200 persones, el 25,51% menys. La taxa d'atur a Lleida ha baixat fins a situar-se el 30 de setembre en el 8,61%, 2,2 punts menys que el trimestre anterior (10,81%) i 2,78 punts menys que fa un any (11,39%). És la taxa d’atur més baixa des del tercer trimestre del 2008.  En relació amb l'ocupació, el nombre de persones treballant a la demarcació de Lleida es va situar el tercer trimestre en 191.600 persones, 5.300 més que el segon trimestre, el 2,84% més, i 2.500 empleats més que fa un any, l’1,32% més. El sector agrari, conjuntament amb els serveis, han estat els més actius en la creació de nova ocupació a les comarques lleidatanes. Les empreses de l'activitat primària han augmentat els llocs de treball en 4.300 persones en relació amb el segon trimestre, el 3,41% més.  Per contra, els sectors que han restat ocupació ha estat la indústria, amb 1.100 treballadors menys, el 4,64% menys, i la construcció amb 20 persones menys, l’1,23% menys.

Summary: L'atur baixa de 4.500 persones el tercer trimestre a Lleida i la taxa recula fins al 8,61%


Els treballadors del servei de transport sanitari de les Terres de l'Ebre faran vaga indefinida a partir del 25 d'octubre. El comitè d'empresa s'ha vist obligat a desconvocar el sis dies de vaga que ja havien programat – l'11, 12, 18, 19, 25 i 26 d'octubre- perquè la Unió Temporal d'Empreses que gestiona les ambulàncies de l'Ebre, la UTE Egara-La Fuente, els els ha refusat per "un defecte de fons i forma" en la convocatòria. La companyia ha dit als treballadors que, perquè la vaga sigui legal, s'ha de sol·licitar a les quatre empreses que formen aquesta unió empresarial i no únicament a la UTE, com havien fet els representants sindicals. "Potser avui hi ha un defecte de forma però no impedirà que continuem lluitant per revertir el mal servei. Enrocar-se, i no aprofitar l'ocasió que hem tingut per desencallar el conflicte, no fa més que dilatar el mal servei i la mala atenció al ciutadà", ha lamentat Artur Gimenez, portaveu de la plataforma Salvem les Ambulàncies. Segons la plataforma, l'empresa no ha volgut debatre cap de les reclamacions que els fan el treballadors de les ambulàncies en l'acte de mediació que han dut a terme al Departament de Treball, aquest divendres, a Tortosa.

Summary: El servei de transport sanitari de les Terres de l'Ebre farà vaga indefinida a partir del 25 d'octubre


La riquesa de les famílies, la suma dels dipòsits, accions, assegurances, plans de pensions i participacions en fons d'inversió, s'ha incrementat al primer trimestre d'aquest any en un 8,51% en relació amb el mateix període de l'any passat, segons les dades publicades pel Banc d'Espanya. En xifres absolutes, les famílies disposaven de 1,343 bilions d'euros, 105.401 milions d'euros més que l'1,238 bilions d'euros del primer trimestre del 2016. Aquest increment de la riquesa coincideix amb una tendència a la baixa de l'endeutament de les famílies que en el primer trimestre es va situar en 768.391 milions d'euros, l'1,2% menys que el mateix període de l'any passat. Per trobar una xifra d'endeutament similar en la sèrie del Banc d'Espanya cal remuntar-se fins al març del 2006. L'esforç de despalanquejament de les famílies ha estat una constant en els últims anys cosa que ha permès reduir l'endeutament des del màxim del desembre del 2008, quan els passius familiars sumaven 960.360 milions d'euros, fregant el bilió d'euros. En l'últim any, les famílies han reduït la seva cartera de crèdits en 8.675 milions d'euros.  La major part de l'estalvi familiar es troba en efectiu i en dipòsits bancaris amb una xifra agregada de 853.723 milions d'euros, el 0,67% més que el primer trimestre del 2016.

Summary: Les famílies augmenten el 8,5% la seva riquesa en l'últim any


El portaveu de Catalunya en Comú (CatComú), Joan Mena, ha emplaçat JxCat i ERC a "deixar de banda les seves bronques" per tal que pugui començar el "desbloqueig" al Parlament. En un contacte amb la premsa davant la seu dels comuns a Barcelona aquest dilluns al matí, Mena ha instat els dos grups independentistes majoritaris a començar a pensar "en els interessos dels catalans". D'altra banda, el portaveu de CatComú ha insistit en la importància d'arribar a un "pacte global" pels pressupostos al Parlament, al Congrés i a l'Ajuntament de Barcelona, secundant així la proposta de l'alcaldessa de la ciutat, Ada Colau.

Summary: CatComú emplaça JxCat i ERC a deixar de banda les seves "bronques" per "desbloquejar" el Parlament


L'alcalde de Seròs (Segrià), Gabriel Pena, d'ERC, ha assegurat que aquest divendres va acordar amb el direcció general d'Urbanisme i el departament d'Interior la cessió dels terrenys on es podrà construir finalment el nou parc de bombers voluntaris del municipi reclamat des de fa anys. Segons Pena, es tracta d'un solar d'uns 2.000 metres quadrats situat a l'avinguda de Fraga. Els terrenys que inicialment s'havien reservat per aquest equipament s'han hagut de descartar després que la Confederació Hidrogràfica de l'Ebre (CHE) els hagi considerat zona inundable. L'alcalde respon així a les crítiques de l'oposició del PDeCAT i dels mateixos efectius, que l'acusen de retardar el tràmit de sessió dels terrenys amb el perill que es perdessin els 800.000 euros de pressupost per fer el nou parc.  Els bombers han distribuït entre els veïns un comunicat de queixa explicant la seva visió dels fets. L'alcalde ha admès que encara no els havia comunicat les últimes gestions fetes ahir mateix amb Urbanisme i Interior però igualment ha lamentat que, al seu entendre, alguns caps del parc i l'oposició hagin difós "mentides" amb una clara intencionalitat política. Segons el comunicat dels bombers, el nou edifici ja té "un projecte redactat i aprovat per execució", un extrem que Pena també ha insistit a desmentir. L'alcalde de Seròs ha explicat que els terrenys que s'ha acordat cedir estan just davant dels que reclamaven els bombers, inicialment reservats a la construcció de la residència d'avis, de moment sense finançament. L'alcalde ha insistit que aquest solar no es podia cedir perquè ja està compromès amb el departament de Benestar. Aquest dissabte a la tarda el grup municipal del PDeCAT a Seròs també ha enviat un comunicat on anunciava que demanarà la convocatòria d'un Ple extraordinari per tal de poder desencallar la construcció acordada i trobar una solució al problema d'ubicació.  El portaveu del grup municipal, Josep Antoni Romia, ha explicat que "seria una equivocació de l'equip de govern i de l'alcalde no fer el que està a la seva mà per poder solucionar aquesta reivindicació que afecta al bon servei dels bombers i alhora a tots els veïns del poble i de la resta de la comarca. "Nosaltres estem a favor que es cedeixin els terrenys per fer el nou Parc i que aquests siguin els millors que puguem trobar" afegint que "és evident que  l’Ajuntament de Seròs  disposa de terrenys adequats per poder fer efectiva la construcció del nou parc, però per una raó que no és comprensible, l'equip de govern no els vol cedir". La reivindicació d'un nou parc de Bombers voluntaris per a Seròs va prendre especial rellevància l'estiu del 2016 quan l'actual edifici es va haver d'apuntalar pel seu mal estat de conservació.

Summary: L'Ajuntament de Seròs assegura que ha acordat amb el Govern la cessió dels terrenys per al nou parc de bombers


El candidat a la presidència del govern espanyol pel PSOE, Pedro Sánchez, ha reclamat una majoria "estable" per poder governar amb tranquil·litat, i ha considerat que els PSOE la té "a tocar". No ha rebutjat, això sí, "parlar amb tothom", tot i que sempre "dins la Constitució". També ha parlat de Vox, de qui ha dit que no aporta res de nou al panorama polític estatal perquè "Blas Piñar ja era al principi de la democràcia". Sánchez ha considerat que PP i Ciutadans "s'equivoquen", perquè en lloc de "moderar" el discurs de l'extrema dreta "Vox els radicalitza". En un acte de campanya a Tenerife Sánchez ha tornat a advertir que si "la dreta amb tres sigles" suma farà "el mateix que ha fet a Andalusia". A banda, ha advertit que si torna la dreta, hi ha un "triple risc", la corrupció, la desigualtat i la confrontació territorial. Per això ha apel·lat a votar l'única "proposta sensata", que és la que, segons ha dit, proposa el seu partit. Pedro Sánchez, que ha assegurat que "la bona gent no roba, no insulta, no menteix i no espia", també ha volgut desmuntar l'argument dels partits de dretes segons el qual ha governat sotmès als dictats dels independentistes. "Vam presentar una moció de censura i els independentistes hi van votar a favor. Vol dir que si no ho haguessin fet Mariano Rajoy seguiria governant en connivència amb els independentistes?", s'ha preguntat. I en el marc del debat del nacionalisme espanyol, Sánchez ha alertat que si bé les dretes diuen que ser patriota "és dir 'visca Espanya'", per als socialistes, més aviat és "treballar perquè aquest país sigui cada dia millor". Finalment, el líder socialista ha dedicat bona part del seu discurs a desgranar els progressos socials que s'han fet en deu mesos de govern. Però ha admès que els han quedat "coses al tinter". Una d'elles, i davant les propostes que qüestionen el sistema públic de pensions, és reformar la constitució per blindar aquest subsidi.

Summary: Sánchez creu que té "a tocar" una majoria estable per formar govern "amb tranquil·litat"


El grup Banc Sabadell ha guanyat 425,3 milions d'euros en el primer semestre, el 20,7% més que el mateix període de l'any passat, després de destinar 901,8 milions a provisions, el 48% menys que el 2015. D'aquests beneficis, a l'entorn de 125 milions els ha aportat el banc britànic TSB. Un fet rellevant és que per primera vegada en els últims quatre anys es registra un creixement del crèdit brut, cartera on s'inclou el crèdit nou, les amortitzacions i els préstecs problemàtics. Fins ara, les amortitzacions i l'augment dels problemàtics superaven les operacions de crèdit nou. La taxa de mora ha passat del 9% al juny de l'any passat al 6,83% aquest primer semestre, la taxa més baixa des del 2012.  En el resultat del semestre destaca que el marge d'interessos, on es mesura l'activitat ordinària del banc, s'ha situat en 1.942 milions d'euros, amb un increment del 49,5%, després d'onze trimestres continuats d'increments.  El marge brut s'ha situat en 2.980 milions d'euros, amb un augment del 0,7% i el marge abans de dotacions s'ha reduït en un 23,5%.  La ràtio de morositat manté la seva tendència decreixement i aquets semestre s'ha situat en xifres que no es veien des dels primers mesos del 2012. Aquesta ràtio ha passat del 9,01% el primer semestre de l'any passat al 6,83% aquest primer semestre, amb un descens de 218 punts bàsics, el 24% menys que fa un any.  Banc Sabadell ha dotat durant el semestre unes provisions valorades en 901,8 milions d'euros una xifra que és el 48,4% més baixa que els 1.749,1 milions d'euros que es van destinar a provisions el primer semestre de l'any passat per fer front a possibles deterioraments.  En el període, s'han ingressat 502,8 milions d'euros procedents d'operacions financeres (ROF), cosa que suposa un retall del 54,9% en relació amb els ingressos que es van registrar el primer semestre de l'any passat que es van situar en 1.114 milions d'euros.     Les  noves operacions de crèdit han augmentat el 3,2% al juny en relació amb el mateix període de l'any passat. En relació amb el primer trimestre d'aquest any el creixement de nou crèdit ha estat del 0,8%. Aquesta onada de nou crèdit, ha facilitat que la cartera de l'estoc agregat del crèdit brut, on es comptabilitza el crèdit nou, les amortitzacions i els préstecs problemàtics, hagi registrat per primera vegada en els últims quatre anys un increment positiu. La compra del banc britànic TSB ha suposat una aportació d'uns 125 milions d'euros a la partida de beneficis agregada del grup presidit per Josep Oliu, tot i que també ha disparat la partida de despeses d'explotació en un 46% perquè en el perímetre del primer semestre de l'any passat no estaven comptabilitzades les despeses de personal dels prop de 7.000 treballadors del banc TSB.  Així, en el primer semestre de l'any passat les despeses d'explotació del banc se situaven en 908 milions d'euros, mentre que en aquest semestre l xifra s'ha enfilat fins els 1.326 milions d'euros, amb aquest increment del 46%.

Summary: Banc Sabadell guanya 425 milions el primer semestre, un 21% més que l'any passat


Des del 2013 només es podia cobrar el 50% de la pensió ACN Madrid.-La ministra d'Ocupació, Fátima Báñez, ha apuntat aquest dijous que el seu executiu aposta per elevar fins el 100% la compatibilitat entre el cobrament d'un salari –ja sigui a temps parcial o complet- i el cobrament d'una pensió. La mesura busca incentivar la prolongació de la vida activa des treballadors i augmentar el nombre dels cotizants. Implicaria augmentar el nivell de compatibilitat actual, que des del 2013 se situava en el cobrament del 50% de la pensió per a aquells que haguessin assolit l'edat de jubilació i no poden accedir a una pensió completa.  La Seguretat Social paga actualment prop de 9.434.000 pensions, i la pensió mitjana de jubilació supera els 1.000 euros, un 13% més que fa cinc anys. Actualment cobren aquest tipus de pensió 8.574.176 persones, mig milió més que a l'inici de la legislatura.  Báñez ha assegurat que cal trobar mesures que "reforcin el sistema de pensions a mitjà i llarg termini". També ha apuntat que el repte demogràfic dels pròxims anys fa indispensable consolidar un bon nivell d'ocupació per garantir la sostenibilitat del sistema de pensions.

Summary: El govern espanyol promet fer compatible cobrar el 100% de la pensió i un salari


Els sindicats USO i SITCPLA han denunciat aquest divendres que la companyia aèria Ryanair segueix sense aplicar als seus treballadors la llei laboral espanyola, tal com s'havia acordat el passat gener, i han amenaçat amb noves mobilitzacions. En un comunicat, els sindicats han acusat l'empresa irlandesa d'incomplir el pacte que va entrar en vigor l'1 de febrer després d'un any de disputes i convocatòries de vagues i pel qual s'instava Ryanair a implementar l'Estatut dels Treballadors als seus contractes laborals. Els sindicats es reuniran amb la companyia aèria el 8 de maig per reclamar també que aturi suposades cessions il·legals de personal. D'aquesta manera, USO i SITCPLA han recordat que gran part dels tripulants de cabina de Ryanair subcontractats per agències encara no han passat a formar part del personal de la companyia aèria, tal com van denunciar el passat abril davant la Direcció Especial d'Inspecció de Treball i Seguretat Social. A part, els sindicats també critiquen que la companyia no els cedeix el cens de treballadors per tal que es pugui escollir la mesa negociadora del primer conveni col·lectiu de tripulants de cabina basats a Espanya. En el comunicat, USO i SITCPLA carreguen contra Ryanair per les seves "pràctiques abusives" que vulneren "els drets bàsics dels treballadors" i li recorden que "s'acaba el termini" perquè compleixi l'acord signat a principis d'any.

Summary: Els sindicats denuncien que Ryanair encara no aplica la llei laboral espanyola i amenacen amb noves mobilitzacions


El Ministeri de Foment aportarà 5,65 milions d'euros euros a projectes de recuperació i posada en valor del patrimoni històric de Catalunya amb càrrec als fons que es generen per a l'1,5% cultural com a conseqüència de l'execució de l'obra pública. Una xifra superior a la del 2018 que va ser de 3,8 milions. Així mateix, la inversió total prevista a Catalunya, per les entitats i administracions participants, incloent les aportacions de l'Estat, és de 7,96 milions d'euros. Entre els projectes que s'han aprovat hi ha el Castell de Voltrera, la Torre de Vallferosa, Vallbona de les Monges, el monestir de Santes Creus, l'antic Convent de Santa Anna i el Castell de Móra.  La Comissió Mixta de l'1,5% Cultural, presidida pel secretari d'Estat de Infraestructures, Transport i Habitatge, Pedro Saura, i amb representants del Ministeri de Foment i el de Cultura i Esports, ha proposat al ministre de Foment el finançament de 14 noves actuacions com a conseqüència de la convocatòria publicada al juny del 2018. La resolució provisional que pròximament firmi el ministre de Foment permetrà  continuar amb el procediment fins l'adopció de la resolució definitiva, condicionada aquesta a l'aprovació dels projectes i a les aportacions financeres compromeses. Barcelona    A la demarcació de Barcelona, els projectes són la consolidació de les restes del Castell de Voltrera (Abrera) i l'obertura al públic del recinte. El Ministeri de Fomento aporta el 70% del pressupost total que ascendeix a 188.000,00 euros. A Berga, s'ha proposat la recuperació del fortí de la Serra de la Petita i adequació del camí d'accés. Foment aporta el 15% del total que arriba a 213.951,33 euros. Tarragona  Pel que fa a Tarragona, s'han inclòs  vuit projectes. El primer és la regeneració Patrimonial i posada en valor del primer recinte del Monestir de Santes Creus - Plaça de Santa Llúcia d'Aiguamúrcia. Foment aportarà el 75% del pressupost que puja a 619.246,38 euros. El segon és a Alcover amb l'adequació funcional d'una sala de l'antic Convent de Santa Anna, fase 3.  Foment hi destinarà el 68% del total que és d'119.850,00 euros. La tercera és a Amposta amb la recuperació i posada en valor del Castell. Foment aporta el 75% del total de l'actuació que arriba a 600.000,00 euros.   La quarta és a Montblanc amb la recuperació del Portal de Sant Francesc a les Muralles Medievals. Foment hi destina el 67% del pressupost total de l'actuació que ascendeix a 750.000 euros. El cinquè és la  restauració i adequació per la visita pública del Castell de Móra d'Ebre. El Ministeri hi destinarà el 68% del pressupost total de l'actuació que és de 480.000,00 euros. La sisena és a Riudecanyes amb la restauració del Castell d'Escornalbou per a usos culturals. L'actuació és d'1.604.606,26 euros i Foment hi aportarà el 75%. La setena es concentra en acabar l'adequació de la zona sud del Castell de Solivella. Foment hi aporta el 70% del pressupost total de l'actuació que ascendeix a 78.523,02 euros.    Finalment, el darrer projecte a Tarragona és la recuperació estructural de la volta romana i restauració de la façana de la Plaça del Pallol de Ca L'Agapito. El Ministeri hi destina el 75% del pressupost total que arriba a 1.086.745,52 euros. Lleida   A Lleida, s'inclouen tres projectes. El primer és la conservació de les torres de la Fortificació de Sant Eloi de Tàrrega. El Ministeri de Foment aporta el 75% del pressupost total de l'actuació que arriba a 97.278,23 euros. El segon, la rehabilitació interior de la Torre de Vallferosa i l'adequació de l'entorn a Torà. Foment aporta el 70% del pressupost total de l'actuació que és de 157.875,28 euros. La tercera, a Vallbona de les Monges amb les obres de terminació de condicionament tèrmic, accessibilitat i urbanització del Monestir de Santa Maria de Vallbona - Fase IV i última. Foment aporta el 75% del pressupost total de l'actuació que arriba a 1.174.849,45 euros. Girona  A Girona, el projecte és la rehabilitació a Vilafant del Mas al Castell de Palol Sabaldòria. El Ministeri de Fomento aporta el 67% del pressupost total de l'actuació que arriba a 790.799,94 euros.

Summary: Foment destina 5,65 MEUR a 14 projectes per recuperar patrimoni històric català, 1,8 més que el 2018


Els Mossos d'Esquadra van enxampar el 8 de març un conductor de 45 anys, nacionalitat espanyola i veí de Castelldefels, que circulava begut i que va patir un accident amb un altre turisme a la C-32 dins del terme municipal de Gavà (Baix Llobregat) El sinistre va passar el 7 de març, poc abans de les 12 de la nit, a l'altura del quilòmetre 48,5 d'aquesta via. Quan les patrulles de trànsit van arribar al lloc de l'accident van fer als conductors implicats la prova d'alcoholèmia. Segons un comunicat de la policia, l'home que conduïa el vehicle que va provocar el sinistre va donar positiu amb una taxa d'1,03 mg/l en aire espirat, quatre vegades més que el límit permès, que és 0,25 mg/l. Els agents de trànsit van obrir diligències penals a l’home, que conduïa acompanyat d'un menor d'edat, per un delicte contra la seguretat viària i resta a l’espera que el citi el jutge. El conductor denunciat té tres antecedents policials per delictes contra la seguretat del trànsit per conduir begut el 2007, el 2010 i el 2013.

Summary: Enxampen un conductor begut després de patir un accident a Gavà


El ministre de Cultura, José Guirao, ha demanat aquest dimecres "coherència" a Ciutadans i al PP en la votació del decret del govern espanyol per exhumar les restes del dictador Francisco Franco del Valle de los Caídos. Així ho ha manifestat després de la seva visita al MNAC i de reunir-se amb la consellera de Cultura, Laura Borràs. Guirao ha evitat valorar la proposta, però sí ha replicat que Ciutadans s'abstingui a la mesura i que els populars hagin dit que no hi donaran suport sense concretar el sentit del seu vot. "El normal és que la gent sigui coherent amb el que va votar fa temps", ha dit Guirao. De fet, s'ha referit a la votació de la proposició no de llei del maig de 2017 al Congrés que també demanava treure el cadàver del dictador, en la qual Ciutadans va votar a favor i el PP s'hi va abstenir.   Tot i les posicions anunciades per Ciutadans i populars, Guirao ha dit que s'haurà de veure en el debat parlamentari perquè les informacions "són contradictòries: En alguns diaris diuen que hi votaran en cotnra, en altres que no hi donaran suport i en altres que sí". En aquest context, ha demanat temps pel debat al temps que ha recordat l'acord del 2017 "on tots els grups van donar l'opinió sobre aquest tema".

Summary: Guirao demana "coherència" a PP i Cs en la votació per exhumar Franco


El nou president del PP, Pablo Casado, i l'altra candidata que li ha disputat la direcció, Soraya Sáenz de Santamaría, s'han reunit aquest dimecres al Congrés per parlar d'una possible integració de la candidatura de Santamaría als òrgans de direcció del PP. L'exvicepresidenta ha afirmat abans de la reunió que no anava disposada a parlar d'un lloc per a ella sinó amb ànim de garantir la "unitat" al nou PP. A la sortida, però, ha expressat que ha demanat a Casado una representació "digna i proporcional" al 43% dels suports que la seva candidatura va obtenir al congrés del cap de setmana passat.  A més, ambdós líders han decidit que els seus equips (liderats per José Luis Ayllón i Teodoro Garcia) seguiran amb les negociacions aquesta tarda per acabar de perfilar els representats als òrgans de direcció. Tot això, abans que dijous el PP celebri a Barcelona un comitè executiu que haurà d'aprovar la nova configuració del partit.  Casado ha ofert a Santamaría un lloc com a vocal de lliure designació dins el comitè executiu i ha insistit que no es tracta de noms o "etiquetes" sinó de "comptar amb els millors". "Vull un equip que representi tothom", ha dit.

Summary: Santamaría reclama a Casado una representació "digna i proporcional" als òrgans del partit


L'ANC considera que la decisió del Tribunal Europeu de Drets Humans (TEDH) "serà molt profitosa" per poder tirar endavant el ple d'investidura de Jordi Sànchez. En declaracions a TV3 després de la reunió del secretariat de l'entitat nacionalista a Sitges, el vicepresident Agustí Alcoberro, ha afirmat que "cal portar la via judicial a l'àmbit europeu en tots els casos i aquest era un cas claríssim". Alcoberro ha defensat que calia portar a Estrasburg la negativa del jutge del TS Pablo Llarena de permetre que Sànchez sortís de la presó per assistir al ple d'investidura perquè "les circumstàncies en les quals es troba el candidat perquè són clarament d'indefensió". Pel vicepresident de l'ANC la decisió del tribunal europeu "serà molt profitosa a l'hora de poder tirar endavant el ple d'investidura i de legitimar el seu dret a la candidatura". Paral·lelament, l'entitat ha demanat a les tres formacions independentistes que es posin d'acord a l'hora de votar president de la Generalitat. El secretariat nacional de l'Assemblea Nacional Catalana s'ha reunit per última vegada aquest dissabte a Sitges abans de les eleccions que l'entitat celebrarà el pròxim 17 de març. El vicepresident sortint, Agustí Alcoberro, ha fet una valoració del mandat i ha fet una crida a la mobilització de diumenge que té per lema "República ara!". La mobilització reivindicarà un "Govern republicà" que avanci cap a la independència.

Summary: L'ANC creu que la decisió del TEDH serà "molt profitosa" per poder tirar endavant el ple d'investidura de Sànchez


TV3 i IB3 estrenaran aquest dissabte a la nit el concurs musical familiar 'No perdis el compàs!', la primera producció conjunta entre les cadenes, que l'emetran simultàniament. El programa, de dues hores de durada, comptarà setmanalment amb tres equips formats per tres membres d'una mateixa família de Catalunya i les illes Balears que compartiran proves musicals per demostrar el coneixement de cançons. Victòria Maldi i Jose Corbacho exerciran de mestres de cerimònies de l'espai. 'No perdis el compàs!' inclourà un repertori de "l'imaginari comú" entre territoris, amb cançons que aniran de Tomeu Penya a Antònia Font, passant  per Sau o La Trinca a més de peces en altres idiomes, com l'anglès, el francès o l'italià. El director de TV3, Vicent Sanchis, ha remarcat que, paradoxalment, no és una iniciativa "comú" i ha apostat per consolidar projectes dins l'espai comunicatiu català, incloent també la nou televisió valenciana. El plató del programa tindrà dues àrees de joc diferenciades. D'una banda, la zona de faristols, en què s'hi faran les proves amb el polsador. Hi haurà tres faristols, un per cada equip dels que participen al concurs. De l'altra, hi ha la zona de micròfons, l'escenari en què els micròfon s'aniran amagant poc a poc fins arribar a terra. Els participants hauran d'adoptar postures quasi impossibles per poder seguir cantant.  'No perdis el compàs!' constarà de diverses proves. El 'Venen de totes bandes', una prova de rapidesa en què la primera família que encerta la cançó proposada guanya; 'Als micròfons', en què les famílies hauran de cantar cançons; 'Paraules que canten', on el presentador farà preguntes obertes relacionades amb temes de la música popular; 'Està cantant' en què els participants hauran d'omplir els espais en blanc d'una lletra; 'Els reis de les pistes', en què s'emporta la prova l'equip que encerta una peça a través d'unes pistes; o bé 'Entona el tema', en què cada concursant disposarà de 90 segons per aconseguir que la resta de l'equip encerti el màxim de cançons que li proposen.  Finalment, el concurs proposa una prova final perquè cada membre de l'equip ha de passar pel micròfon mentre els altres dos surten del plató. Durant 80 segons i mentre el micròfon va baixant, la pantalla principal imprimeix fotos de solistes o grups i el concursant ha de cantar una cançó de cadascun. Cada encert seran 500 euros i cada coincidència entre els tres membres permetrà guanyar 1.000 euros.  El premi màxim al qual poden optar són 20.000 euros.  Sanchis ha apostat per ampliar les "sinergies" entre televisions públiques en vistes a un futur per fer possible una "cosa lògica" com compartir espais entre territoris que parlen el mateix idioma i que, a més, permeten "costos més raonables" .  El cap d'Entreteniment i Culturals de TV3, Cristian Trepat, ha celebrat que hi hagi un nou programa d'entreteniment intergeneracional a la graella de la televisió pública per fer possible que aquesta "es miri en família", seguint l'estela de l''Oh Happy Day'. Amb tot, hi ha marcat diferències, ja que el programa passa de gent que canta "molt bé" a participants que ho fan "com poden", ha bromejat.  Programa 'VIP' Un dels 13 programes de 'No perdis el compàs!' estarà protagonitzat per cares conegudes. Així, en lloc de tres famílies hi haurà professionals de les dues cadenes. Concretament, entre d'altres, hi apareixeran Xavi Valls, Dani Ramírez, Gemma Puig o Ana Boadas, entre d'altres.

Summary: TV3 i IB3 estrenen la primera producció conjunta 'No perdis el compàs!' amb la vista posada a ampliar la col·laboració


Els Bombers de la Generalitat han fet entre les vuit del matí i les quatre de la tarda d'aquest diumenge 162 sortides relacionades amb l'episodi de vent, la majoria a les comarques de Tarragona, Barcelona i Lleida. Molts dels serveis han estat per retirar elements estructurals de la via pública com arbres caiguts, pals de la llum, senyals de trànsit, cartells publicitaris o sanejament de façanes. De fet, arran del vendaval el telèfon d'emergències 112 ha rebut fins a les tres de la tarda 223 trucades per 164 incidències. La majoria s'han fet des del Baix Camp (31 trucades), el Barcelonès (29), el Segrià (28 trucades) el Baix Llobregat (20) i el Tarragonès (20). Per municipis, el 112 ha rebut 25 trucades des de Barcelona, 23 des de Lleida, 18 des de Reus, 15 des de Toses, 10 des de Sant Boi de Llobregat i 10 des de Tarragona. Amb tot, cap persona ha resultat ferida. Les fortes ratxes de vent freguen els 100 km/h en diverses poblacions i s'espera que les incidències augmentin durant aquesta tarda a mesura que la seva intensitat vagi incrementant. Segons el Servei Meteorològic de Catalunya (SMC) destaquen registres com els 117,7 km/h de Portbou, els 103,3 km/h d'Alguaire, els 97,2 km/h de l'Espluga de Francolí, els 96,1 del Pantà de Siurana o els 96 km/h de Vila-rodona. A causa del vent s'han produït diverses incidències en el subministrament elèctric. Segons Protecció Civil, a quarts de cinc de la tarda no tenen llum 3.145 abonats de Lleida, 861 de Vila-Rodona, 801 de Montbrió del Camp i 460 d'Aiguamúrcia. A Poboleda hi ha 368 abonats sense llum i a Reus n'hi ha 142. Com a mesura preventiva, els ajuntaments de Barcelona, Sant Quirze del Vallès i Terrassa han activat el seu Pla Bàsic d'Emergències Municipal en alerta per vent. Per la seva banda, Protecció Civil manté activada l'alerta del Pla Procicat per les fortes ventades previstes pel Servei Meteorològic de Catalunya (SMC) de manera generalitzada a tot Catalunya. L'episodi es pot allargar fins demà al matí.

Summary: Els Bombers fan més de 162 sortides pel temporal de vent


Les dues víctimes de l'explosió a l'embarcació de Cadaqués (Alt Empordà) estaven dins la cambra hiperbàrica en el moment de la deflagració, aquest divendres al matí. La Policia Judicial i el Grup Especial d'Activitats Subaquàtiques (GEAS) de la Guàrdia Civil han obert una investigació per esclarir les causes de l'accident. Com a resultat del sinistre, un home de 60 anys ha mort i un jove de 25 ha patit ferides greus i l'han traslladat en helicòpter a l'hospital de la Vall d'Hebron. El tercer ocupant de l'embarcació ha portat el vaixell a tota velocitat fins a la cala de Portlligat, on ha ancorat a la platja. El director general de Pesca, Sergi Tudela, ha detallat que dos dels tripulants tenien llicència per extreure corall, la víctima mortal en aigües interiors (competència de la Generalitat ) i l'altre home en aigües exteriors. L'embarcació dels corallers, de nom 'Trepa', estava feinejant pel Cap de Creus aquest divendres al matí quan, per causes que s'estan investigant, s'ha produït una deflagració a l'interior de la cambra hiperbàrica que duien a bord per fer la descompressió després de les immersions.  A dins la cambra hi havia dos homes, un de 60 anys que ha mort i un jove de 25 que ha patit ferides de gravetat. Té cremades al cos i un helicòpter medicalitzat del Sistema d'Emergències Mèdiques (SEM) l'ha traslladat a l'hospital de la Vall d'Hebron. El tercer tripulant (pare del jove que ha resultat ferit) ha guiat el vaixell fins a la cala de Portlligat. Segons ha explicat un testimoni, Verònica Martín, l'embarcació ha arribat a gran velocitat i ha ancorat a la sorra.  L'avís l'ha donat una embarcació de bandera francesa que es trobava a la zona i ha alertat al servei Cross Lagarde del seu país i aquest, al mateix temps, ha traslladat la incidència el Centre de Coordinació de Salvament Marítim de Barcelona. La comandància de Roses de la Guàrdia Civil ha rebut l'avís cap a les onze del matí.  Fins al lloc s'hi han traslladat efectius de la Guàrdia Civil, dels Bombers de la Generalitat, dels Mossos d'Esquadra, a més de l'embarcació Castor de Salvament Marítim. Després de traslladar els ferits, la Guàrdia Civil ha remolcat l'embarcació fins al moll de Portlligat. L'aixecament de cadàver s'ha fet a les tres de la tarda. La Policia Judicial i els GEAS han obert una investigació. La Guàrdia Civil ha començat a recollir indicis per esclarir les causes del sinistre i elaborar l'informe tènicopolicial per enviar-lo al jutjat de guàrdia de Figueres, que ha assumit la investigació. Els agents determinaran què ha causat la deflagració a l'interior de la cambra, on en aquell moment hi havia la víctima mortal i el jove que ha patit ferides greus.  El director general de Pesca, Sergi Tudela, ha explicat que dos dels tres tripulants de l'embarcació tenien llicència per extreure corall. "Eren pescadors de la confraria de Roses", ha detallat. Un d'ells, la víctima mortal, tenia permís per extreure corall en aigües interiors. "L'atorga l'administració catalana i és per pescar a la zona més costanera", ha explicat. La víctima mortal era un dels cinc pescador amb permís per pescar corall. Tudela ha recordat que l'any que ve hi haurà una moratòria de deu anys per extreure l'espècie i que aquest any ja havien reduït a la meitat el nombre de llicències que atorgaven altres anys. "Era una de les cinc llicències que teníem  concedides a Catalunya", ha exposat.  L'altre tripulant, en canvi, tenia llicència per a aigües exteriors, un permís que és de competència estatal. Segons Tudela, les inspeccions sobre l'estat de les cambres hiperbàriques correspon a Capitania Marítima. "Els pescadors estan sotmesos a situacions difícils i necessiten passar per un procés de descompressió, per això alguns porten cambres hiperbàriques a l'embarcació", ha explicat. Al llarg de la tarda han remolcat l'embarcació i l'han traslladat fins al port de Roses.

Summary: Les dues víctimes de l'explosió a l'embarcació de Cadaqués estaven dins la cambra hiperbàrica


El Festival LEM de música experimental - International Experimental Music Meeting, celebrarà una versió reduïda del 9 al 30 d'octubre, anomenada OFF LEM amb una desena de concerts, un terç dels que habitualment acull la cita. A més, aquest any serà el primer en què no hi haurà el director artístic, Víctor Nubla, després de la mort del músic. Segons ha explicat la presidenta de l'associació Gràcia Territori Sonor (GTS) i directora artística del festival, Maria Vadell, es farà aquesta versió "reduïda", que no es pot considerar la número 25, per "deixar clar que hi ha la voluntat de seguir". Entre els artistes d'enguany hi haurà Pau Riba, Tiger Menja Zebra, Blanca Llum Vidal i Los Sara Fontán. Vadell ha detallat que se celebrarà un LEM "més petit, amb menys artistes", cap d'ells estranger, ja que no es vol posar en risc els músics. "És una manera de fer xarxa i fer teixit amb els músics vinculats al festival", ha afegit. D'aquesta manera, el festival, que havia de celebrar la seva 25ena edició a l'octubre, acollirà aquesta versió que quedarà lluny de les 2.400 persones i les 29 actuacions de l'any passat. A canvi, hi haurà set esdeveniments amb deu concerts, inclosos tres Encontres en l'Espai-Temps, tres Àgapes en format especial i un projecte de ràdio-art fet per escriptores i músiques amb la ciència-ficció com a fil conductor. A més, totes les actuacions en directe tindran un aforament limitat a causa de les restriccions per la covid-19 i caldrà fer-ne reserva prèvia. Sobre l'absència de Nubla, Vadell ha destacat que serà un LEM "estrany" i que s'intentarà mantenir el llegat i les seves idees, tot introduint novetats i "petits canvis", com tornar, per exemple, a la dansa, i fer noves col·laboracions, així com atendre a la perspectiva de gènere i als artistes joves, i "fer un LEM del qual el Víctor estaria orgullós". Pau Riba i el seu nou projecte al concert inaugural El concert inaugural d'aquesta edició serà el divendres 9 d'octubre al Centre Cívic La Sedeta, que inclourà una actuació de la poeta Anna Pantinat i el poeta i clarinetista Víctor Bonetarbolí, i una altra del veterà Pau Riba, que tocarà amb el seu nou projecte Plan. El mateix centre cívic també acollirà el concert de clausura, el dia 30 d'octubre, amb les actuacions de "l'artesana sonora" gracienca Eli Gras i el projecte conjunt de la poeta Blanca Llum Vidal i Los Sara Fontán, formats per la violinista homònima i Edi Pou, una de les meitats de Za!. El Centre Cívic Convent de Sant Agustí, a Ciutat Vella, també serà un dels escenaris del festival. En aquest cas, el proper divendres 23 d'octubre, quan l'artista resident de GTS d'enguany, Laura Llaneli, obrirà una nit que es completarà amb la "violència electrònica" dels granollerins Tiger Menja Zebra. El Raval també acollirà un altre dels concerts d'aquest cicle: el divendres 16 d'octubre Nara is Neus durà el seu dark ambient a La Rubia (H)Original. Diversos gèneres musicals Per la seva banda, també des de GTS, Aleix Salvans, ha destacat que el programa 2020 és petit, tot i que han "aconseguit que hi hagués una mica de tot": música electrònica, free jazz, 'ambient' i poesia, a banda de la reincorporació de la dansa dins del repertori. Ha afegit que l'edició tindrà un aforament de fins a 400 persones, i caldrà fer reserva prèvia. El delegat de Drets Culturals de l'Ajuntament de Barcelona, Daniel Granados, ha destacat que la mort de Nubla "és una pèrdua per la música de la ciutat i de Gràcia", i ha reivindicat la necessitat de dedicar-li un homenatge. A més, ha defensat el festival com a "element de futur", i la seva tasca en la descentralització de l'activitat cultural. Per la seva banda, la consellera de Cultura del Districte de Gràcia, Cristina Carrera, ha lamentat l'absència de Nubla, creador i ànima del festival, i ha celebrat que el 56% dels artistes programats siguin dones.

Summary: El Festival LEM de música experimental celebrarà una versió "reduïda" amb deu concerts


L'Ajuntament del Morell (Tarragonès) ha presentat aquest dijous al vespre els resultats d'un nou informe sobre la qualitat de l'aire al municipi. L'estudi, fet per la Universitat Politècnica de Catalunya (UPC) , és el tercer que ha encarregat el consistori i que dóna continuïtat als que van ser presentats al juny del 2014 i al novembre del 2015. Aquesta vegada l'estudi s'ha centrat en analitzar l'element 1,3 butadiè. Segons ha explicat l'alcalde del Morell, Pere Guinovart, la presència d'aquest element en l'aire s'ha reduït des del primer estudi. Amb tot, l'alcalde ha recordat que fa dos anys el Parlament va aprovar una proposta on es comprometia a analitzar diferents elements volàtils. "No s'està complint totalment perquè alguns compostos encara no estan sent analitzats". És per això que l'Ajuntament del Morell va decidir no formar part de la Taula de la Qualitat de l'Aire. "La Generalitat no preveu la nostra proposta de fer un estudi de la qualitat de l'aire a l'àrea dels polígons industrials Nord-Sud", ha afegit Guinovart, que ha tornat a exigir el Govern aquest anàlisi global.  L'alcalde del Morell ha valorat positivament que la Generalitat instal·li mesuradors de la qualitat de l'aire al llarg de tot el territori català però ha reblat en la importància que es faci un de "concret i específic", finançat pel Govern, de l'àrea dels polígons Nord i Sud. Amb tot, mentre no es faci aquest estudi, l'alcalde s'ha compromès a finançar, des del consistori, estudis sobre la qualitat de l'aire al municipi. Aquest tercer estudi ha costat 13.190 euros a l'Ajuntament del Morell.  D'altra banda, durant la presentació d'aquest dijous, Guinovart també ha apuntat que des del 2012 que no es duu a terme un estudi epidemiològic sobre les repercussions de la qualitat de l'aire té en la salut de les persones. "Creiem que s'hauria de fer cada any, però no és així, i ens sorprèn que la resta d'ajuntaments no estiguin alineats amb aquesta reivindicació", ha etzibat l'alcalde. Cel Net lamenta manca de "responsabilitat" dels altres ajuntaments La plataforma Cel Net, que ha participat en la presentació de l'estudi de qualitat de l'aire del morell, ha reclamat, un cop més, la necessitat "urgent" de tenir dades de tots els municipis afectats pel polígon nord del complex petroquímic: Constantí, Perafort i Puigdelfí, Vilallonga del Camp i la Pobla de Mafumet. L'entitat ha lamentat "pressions polítiques i empresarials" i sobretot "la manca de responsabilitat i valentia" per part de les administracions locals –a excepció de l'Ajuntament del Morell. En aquest tercer informe fet per la UPC, s'evidencia una millora dels resultats respecte els anteriors, per això, des de la plataforma, es destaca la necessitat de fer estudis externs. "La conseqüència directa és l'autocontrol i la regulació de les emissions per part de les mateixes empreses", han assegurat des de Cel Net. La plataforma també ha fet referència als darrers episodis d'emissions i ha denunciat el "silenci" i "immobilisme" de la Generalitat i ha reiterat la necessitat de situar captadors específics per analitzar detallada i específicament els compostos.

Summary: L'Ajuntament del Morell torna a reclamar a la Generalitat un estudi global de la qualitat de l'aire


Unió de Pagesos ha demanat a l'Ajuntament d’Ossó de Sió (Urgell), que doni llum verda a la polèmica planta de compostatge que impulsa el propietari d'una explotació ramadera del municipi. El sindicat assegura que la planta millorarà la gestió de les dejeccions i recorda que els informes de la Generalitat al respecte són favorables. Per això exigeix al consistori que "no retardi més" l'aprovació del projecte. Mentrestant, la plataforma de veïns i ecologistes 'Salvem els Plans de Conill' rebutja la instal·lació perquè considera que no és legal ja que es vol fer en una zona d'especial protecció de les aus (ZEPA).  En un comunicat, Unió de Pagesos exigeix a les administracions que "no es posin traves a projectes com aquest, que tenen per objectiu facilitar i millorar la gestió de les dejeccions, ja que són un recurs de gran valor per a la fertilització". En concret, la petició a l'ajuntament d'Ossó de Sió es va fer en una reunió mantinguda aquest dimecres. El sindicat argumenta que "el compostatge és un procés biològic que transforma les dejeccions en un producte estabilitzat, higienitzat, i ric en nutrients (compost), i permet reduir-ne el pes i el volum. A més, en facilita l'emmagatzematge, i el compost que se n'obté pot ser gestionat i transportat amb més facilitat i, si és necessari, fora de la zona vulnerable per ser utilitzat com a fertilitzant". Unió de Pagesos recorda que la sol·licitud de la llicència ambiental d'aquest projecte de planta de compostatge de dejeccions ramaderes sòlides (fems de boví i gallinassa) i de purins porcins es va presentar a l'Ajuntament d’Ossó de Sió el 2010, i aquest va emetre el mateix any l'informe de compatibilitat urbanística, que determina que l'activitat prevista és compatible amb el planejament urbanístic vigent. El Departament de Territori i Sostenibilitat va publicar el 3 de març d'aquest any al Diari Oficial de la Generalitat (DOGC) la resolució favorable de la Declaració d'Impacte Ambiental (DIA), que se suma a l'aprovació que ja va fer Urbanisme fa més d'un any. La tramitació de la llicència ambiental de la planta està en marxa després que l'Ajuntament d'Ossó de Sió n'aprovés una proposta de resolució favorable. S'hi van veure obligats perquè després de cinc anys, no es podien continuar oposant sense motiu a un projecte que compta amb el vistiplau del Govern. Del contrari, el promotor els podria demandar per prevaricació. Fins ara ha estat obert el període d'al·legacions i quan aquestes s'hagin resolt caldrà tornar a revisar per tal de poder obtenir la llicència urbanística definitiva Una planta amb oposició La planta de compostatge està projectada a un extrem del municipi d'Ossó de Sió, a només tres quilòmetres del poble de la Figuerosa i a poc més d'un quilòmetre del poble deshabitat de Conill.  Els activistes de la Plataforma 'Salvem els Plans de Conill' han protagonitzat diverses accions per mostrar la seva oposició a la instal·lació. La darrera va ser una concentració el passat 5 de maig davant del consell comarcal de l'Urgell coincidint amb el ple que va debatre una moció al respecte.  Reclamen que es paralitzi la tramitació del projecte de la planta de compostatge i s'aturi qualsevol tipus d'actuació contrària als valors protegits del territori. Així mateix demanen que es restitueixi l'estat original de l'àmbit on s'han realitzat les actuacions i que canviï el model de gestió del territori en favor de les persones i el seu benestar apostant pel desenvolupament socioeconòmic basat en el turisme cultural, l'activitat científica i la divulgació de la flora i la fauna així com l'agricultura i ramaderia respectuoses. Segons la Plataforma, la planta de compostatge es pretén situar en un àmbit protegit per diversos instruments com la ZEPA dels Plans de Sió, inclosa en el Pla d'Espais d'Interès Natural (PEIN) i alhora la Xarxa Natura 2000, avalada per la Directiva Hàbitats i la Directiva Aus, que tenen com a objecte garantir la biodiversitat, mitjançant la conservació dels hàbitats naturals, de la flora i la fauna silvestre en tot el territori europeu. Així mateix, alerten que els terrenys on es preveu la planta de compostatge estan qualificats com a sòl no urbanitzable de protecció especial, d'acord amb el Pla Territorial Parcial de Ponent i que en el sòl no urbanitzable no s'admeten els usos que impliquin una transformació en la destinació o la naturalesa d'aquest sòl o bé lesionin o impedeixin la consecució dels objectius que persegueix.  Per tot plegat, la Plataforma considera que darrera el projecte s'hi ''amaga'' un model de sobreproducció procina per exportar més carn a països del nord d'Europa on hi ha més restriccions en la gestió de les dejeccions i per tal que aquestes es quedin al territori afectant severament el medi natural.  Segons els activistes, ja s'han executat obres a l'espai on es vol fer la planta sense la perceptiva llicència, sense que cap Administració hagi actuat, i després que el Parlament hagués aprovat la retirada dels materials existents, la qual cosa, asseguren que encara no s'ha produït.  Paral·lelament, el passat mes de març, l'eurodiputat d'Iniciativa per Catalunya Verds, Ernest Urtasun, va preguntar a la comissió del Parlament europeu si considerava que el projecte de la planta de compostatge projectada respectava la normativa comunitària pel que fa a la Directiva d'Hàbitats i la Directiva d'Aus

Summary: UP demana a l'ajuntament d'Ossó que doni llum verda a la polèmica planta de compostatge projectada al municipi


La republicana Mireia Ingla ha estat investida aquest dissabte alcaldessa de Sant Cugat del Vallès. ERC-MES ha arribat a un acord amb els grups municipals del PSC i CUP i han trencat amb 32 anys de governs convergents. Ingla agafarà el relleu de Carmela Fortuny, que va arribar a l'alcaldia després de la renúncia de Carme Conesa, fa un any. Ingla ha rebut 13 vots, la majoria absoluta, amb els 6 vots d'ERC, els 4 del PSC i els 3 de la CUP, mentre que Fortuny només ha rebut el suport dels 9 regidors de JxCat. El ple d'investidura s'ha desenvolupat davant molts els veïns que volien seguir-lo; alguns amb pancartes de 'pacte de la vergonya' o 'cap pacte amb el 155' i el president de la mesa d'edat ha hagut de cridar a l'ordre en més d'una ocasió.

Summary: La republicana Mireia Ingla és investida alcaldessa de Sant Cugat amb suport del PSC i CUP


Pharmalink, companyia catalana especialitzada en complements alimentaris i productes sanitaris i de cosmètica, acaba d'ampliar el seu centre de producció a Tarragona. S'han invertit 6 milions d'euros per a l'ampliació de la fàbrica, ubicada a Vilabella (Alt Camp), amb 2.000 metres quadrats més, i ara abasta, en total, un àmbit de 10.000 metres quadrats. Amb una cinquantena de treballadors, és una planta pràcticament automatitzada on s'hi fabriquen 50 milions d'unitats a l'any, si bé, amb l'ampliació, la capacitat és de 140 milions. La companyia preveu un creixement del 30% a nivell global de cara al 2019. Pharmalink, que pertany a STE Group, també ha injectat 1,2 milions d'euros més en I+D i ha patentat un producte innovador. Es tracta d'un suplement que ajuda a dormir, en una càpsula que l'empresa defineix d'"intel·ligent".

Summary: Pharmalink s'expandeix i amplia el centre de producció a Tarragona


Mas tindrà un paper molt important en la campanya del 20-D que porta com a lema la paraula "impossible" amb les dues primeres lletres ratllades ACN Barcelona.-Democràcia i Llibertat aspira a la victòria a Catalunya en les eleccions del 20-D presentant-se com el "principal" artífex del 9-N i del 27-S. El director de campanya, Jordi Cuminal, ha argumentat que molts pensaven que no hi hauria acord per a la data i la pregunta de la consulta, que no es posarien les urnes, que no hi hauria llista conjunta i que les eleccions no serien un plebiscit. "Hi ha una gent, no els únics però sí els principals actors, que tot allò que es deia que seria impossible ho va fer possible", ha apuntat Cuminal, situant ara en el mateix nivell el diàleg amb Madrid per assolir la independència. Artur Mas tindrà un paper molt important en la campanya, que porta com a lema la paraula "impossible" amb les dues primeres lletres ratllades.

Summary: Democràcia i Llibertat aspira a la victòria a Catalunya presentant-se com el "principal" artífex del 9-N i del 27-S


El Ple de l'Ajuntament de Lleida ha aprovat per unanimitat crear una comissió especial per estudiar els abusos sexuals que diverses alumnes de l'Aula de Teatre van denunciar haver patit durant 20 anys. Aquesta comissió recollirà informació sobre els fets denunciats i elaborarà un informe que també proposarà mecanismes de reparació a les víctimes, eines de suport als docents i a la comunitat educativa sobre prevenció i denúncia d'abusos i la revisió del marc de concessió administrativa i l'anàlisi de noves formes de gestió pública del servei que presta l'Aula de Teatre, que donin més control a la Paeria. A la vegada, interpel·larà a la resta d'administracions a modificar el marc legal per tal que els delictes d'abús a menors no prescriguin. La tasca d'aquesta comissió especial serà recollir tota la informació i emetre un informe, que posteriorment s'elevarà al Ple, que analitzi i descrigui els fets que haurien tingut lloc a l'Aula de Teatre de Lleida. La creació d'aquesta comissió és un compromís que va assolir l'alcalde Miquel Pueyo durant el Ple del mes de maig per tal d'esclarir els fets després que el diari Ara publiqués un reportatge que recollia el relat de diverses alumnes del centre que denunciaven haver patit abusos, entre els anys 2001 i 2008 quan aleshores tenien entre 15 i 18 anys, per part del que va ser director i professor del centre i d'un altre professor. Cal recordar que la fiscalia va arxivar el març del 2019 el cas en considerar que els fets denunciats ja havien prescrit. Tot i això, posteriorment han sortit a la llum nous casos de presumptes abusos a l'Aula. La comissió estarà integrada pel president que serà l'alcalde o la persona en qui delegui la presidència, i per vuit membres nats, a més del secretari o la Síndica Municipal de Greuges. El nomenament dels membres s'efectuarà per decret d'alcaldia tot i que el govern municipal ja ha expressat el compromís de consensuar l'elecció de les persones que en formaran part amb la resta de grups. La comissió podrà determinar compareixences i sol·licitar informació a la resta d'administracions públiques. L'alcalde Miquel Pueyo ha explicat que es va sentir "horroritzat i escandalitzat d'imaginar que durant 20 anys havia funcionat un sistema d'explotació i d'abús en un centre que està sota la tutela i sota la titularitat de l'Ajuntament", uns fets que segons l'alcalde "esquitxen la bona imatge i la honorabilitat de la ciutat i de la Paeria com a administració responsable de l'Aula de Teatre". A la vegada, Pueyo ha agraït la tasca de l'anterior alcalde Fèlix Larrosa d'atendre a les denunciants i d'haver portat el fets a la fiscalia. Tots els grups han expressat la seva condemna pels suposats abusos sexuals denunciats per exalumnes de l'Aula de Teatre i han defensat que la funció de la comissió ha de ser posar llum als fets, reparar el dany i donar suport a les víctimes i evitar que successos com els denunciats es puguin tornar a repetir i "cap menor hagi de patir abusos o assetjament sexual". Per això, la comissió també proposarà un protocol en aquest sentit específic per al centre. Des de l'oposició han reclamat la "neutralitat" dels membres que integraran la comissió, que se cenyeixi als objectius marcats i no esdevingui una comissió de caire polític i que no s'extralimiti en les seves funcions, segons ha exposat el portaveu del PP. Des del PSC, han demanat que no "sigui una simple posada en escena" o "un aparador", i Cs ha demanat que defugi de "circs mediàtics" i respectar la intimitat de les suposades víctimes. La regidora d'Educació, Cooperació, Drets Civils i Feminismes, Sandra Castro, ha assegurat que serà una comissió de caràcter tècnic perquè "no volem que s'instrumentalitzi per part de cap grup" i ha deixat clar que "no es crea per jutjat sinó per recopilar informació i pels objectius marcats". Velocitat màxima de 30 km/h en bona part de les vies urbanes de la ciutat El Ple també ha donat el seu vistiplau a l'aprovació inicial de la modificació de l'Ordenança de circulació de vianants i vehicles de Lleida. El canvi preveu establir que, de forma general, a totes les vies urbanes de la ciutat la velocitat màxima de circulació serà de 30 km/h, en lloc dels 50 km/h actuals.  Tot i això, s'han previst excepcions per a carrers de plataforma única de calçada i vorera, on la velocitat màxima de circulació serà de 20 km/h; en les vies principals de la ciutat, on es senyalitzarà la velocitat màxima de circulació de 50 km/h; en vies exclusives de vianants, on els vehicles autoritzats no podran superar els 10 km/h; i en cas que hi hagi senyalització específica en un tram de carrer o zona on s'estableixi una velocitat diferent.  El regidor de Mobilitat, Vialitat, Trànsit i Horta, Joan Ramon Castro, ha destacat que aquesta modificació va en la línia de promoure la pacificació del trànsit a la ciutat, com ja s'està fent també amb la conversió de determinats carrers en espais de vianants durant els caps de setmana i també busca reduir les emissions. "Volem una ciutat pensada per les persones, on sigui fàcil moure's a peu, en bicicleta o en patinet i es prioritzi el transport públic", ha assenyalat.  Els tres grups de l'oposició -PSC, PP i Cs-, que s'han abstingut, han reclamat un major consens a l'hora de tirar endavant la mesura, de la mateixa manera que han aprofitat per criticar la vianalització d'alguns carrers durant els caps de setmana.  Nou polígon industrial privat de 36 hectàrees entre l'Ll-11 i el Camí dels Frares Altrament, el Ple del mes de juny, que s'ha celebrat de forma telemàtica, ha donat llum verda per unanimitat a l'aprovació provisional de la modificació del planejament urbanístic per tal de facilitar el desenvolupament del sector industrial SUR 35, uns terrenys de 36 hectàrees de superfície situats entre l'Ll-11 i el polígon industrial Camí dels Frares. La modificació del pla parcial d'aquest sector té com a objectiu disminuir les càrregues d'urbanització previstes, per tal de garantir la viabilitat de l'àmbit, afavorint així la implantació de nova indústria a la ciutat de Lleida, de forma coordinada amb els sectors industrials i les infraestructures existents. La proposta planteja incrementar les zones verdes de 66.036 a 70.118 metres quadrats, mentre que es redueix l'espai destinat a vials de 53.245 a 28.801 m2 i les cessions de 148.222 a 127.860 m2. L'espai per a equipaments es manté en 28.941 m2. D'aquesta manera, el sòl d'aprofitament privat s'incrementa de 213.217 metres quadrats de superfície a 233.579, sense que això impliqui un augment significatiu del sostre màxim edificable, que queda fixat en 144.576 m2. L'estudi d'avaluació de la mobilitat generada per aquest nou sector, la xifra en 12.182 viatges al dia i recomana l'ampliació de les parades del servei actual d'autobús als polígons (L-9) des de la parada del Camí dels Frares fins a la rotonda d'accés al nou sector, que es pressuposta en un cost de 15.000 euros a l'any. Per a finançar-lo es preveu la signatura d'un conveni amb el promotor, Marbro Trade, SL, que finançarà amb 150.004 euros el servei per un període de deu anys. Altres punts La sessió també ha avalat amb el suport de tots els grups l'aprovació inicial a la modificació puntual del Pla general d'ordenació urbana de Lleida per tal d'ajustar les qualificacions de diferents espais al barri de Cappont, concretament en dos espais situats entre els carrers Esperança González, Abat Escarré, i Agustí Duran i Sanpere (on ara hi ha el bosc urbà de Cappont) i entre els carrers Riu Ebre, Salvador Espriu i Riu Besòs, en uns terrenys destinats en un futur a la construcció de l'institut de secundària del barri. D'una banda, es regularitza la qualificació de part dels terrenys del bosc urbà del barri de Cappont, ja que actualment estan qualificats de sistema d'equipament comunitari, però es troben urbanitzats com a sistema d'espais lliures. I de l'altra, es reubica i s'amplia la superfície qualificada d'equipament comunitari, en detriment de la superfície qualificada de sistema d'espais lliures. Així, a l'espai per a equipaments on hi ha previst l'institut podrà ubicar-s'hi també un equipament sanitari. També ha quedat aprovat el text del Conveni de col·laboració entre la Paeria i la Demarcació de Lleida del Col·legi d'Arquitectes de Catalunya per testejar el sistema d'informe d'idoneïtat tècnica en els expedients de llicències urbanístiques i comunicacions prèvies d'obres i de l'acceptació de la cessió per part de la UdL de les escales de l'edifici de Biomedicina 2. La Paeria n'assumirà el manteniment. Així mateix, ha prosperat la modificació de les bases específiques de la línia d'ajuts a projectes d'entitats culturals sense ànim de lucre de la ciutat, que pretén establir uns criteris d'avaluació més objectivables per poder valorar els projectes presentats, segons ha explicat el regidor de Cultura, Jaume Rutllant.  El govern municipal destina a altres tasques els dos vehicles oficials assignats a Alcaldia En resposta a una pregunta del PP, Miquel Pueyo ha explicat que els dos vehicles assignats a Alcaldia seran donats de baixa d'aquesta àrea tot i que seran destinats a altres tasques municipals. L'objectiu és "deixar de tenir un parc mòbil sobredimensionat", ha assenyalat l'alcalde. Així mateix, Pueyo ha justificat les targetes de crèdit de què disposen ell mateix i el seu cap de gabinet, Josep Maria Romero, i ha dit que serveixen per "evitar pagar per avançat i que després s'hagin de reposar aquests pagaments amb efectiu".  L'alcalde ha recordat que l'actual govern publica des de febrer del 2020 al web municipal totes les factures que paga la Paeria i, en aquest sentit, també les despeses efectuades amb aquestes targetes. Miquel Pueyo ha explicat que la bestreta de caixa feta per Alcaldia entre juny del 2019 i juny del 2020 ascendeix a 11.060,50 euros, mentre l'efectuada per entre juny de 2018 i juny de 2019 va ser de 24.440,84 euros.  L'alcalde ha explicat que de gener a maig d'aquest any, la despesa efectuada ha estat de 3.660,48 euros, dels quals 1.330,53 euros corresponen a despeses de carburant dels vehicles oficials que ara seran assignats a una altra àrea municipal. També ha dit que, entres les despeses efectuades pel seu cap de gabinet hi ha dues subscripcions, una al diari Le Monde, amb un cost de 99,99 euros, i una altra al setmanari La Directa, de 80 euros.  Al començar la sessió, l'alcalde Miquel Pueyo ha expressat el compromís de constituir el Consell Editorial de l'Ajuntament de Lleida a mitjans de juliol. Per això, ha emplaçat els diferents grups municipals a proposar els seus respectius representants. Es tracta d'un consell assessor i de caire consultiu que va crear la Paeria per tal de vetllar per la informació consistorial i les relacions amb els mitjans de comunicació. La constitució d'aquest consell estava pendent en l'actual mandat.

Summary: L'Ajuntament de Lleida crea una comissió per estudiar els suposats abusos sexuals denunciats a l'Aula de Teatre